Na osnovu člana 21. st. 1. i 2. Zakona o nacionalnom okviru kvalifikacija Republike Srbije („Službeni glasnik RS”, broj 27/18) i člana 43. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 71/12, 7/14 – US, 44/14 i 30/18 – dr. zakon),

Vlada donosi

**ODLUKU**

**o osnivanju Sektorskog veća za sektor prirodnih nauka, matematike i statistike**

"Službeni glasnik RS", br. 104 od 28. decembra 2018, 57 od 9. avgusta 2019.

1. Osniva se Sektorsko veće za sektor prirodnih nauka, matematike i statistike (u daljem tekstu: Sektorsko veće) za oblasti kao što su: biologija, biohemija, nauke o zaštiti životne sredine i kroz primenu obnovljivih izvora energije (ekologija), prirodno okruženje i život u divljini (prirodi) uključujući osnivanje i održavanje nacionalnih parkova i upravljanje divljinom, zaštita prirode kao i tehnologija zaštite okoline kako bi se izbegla zagađenost, hemija, fizika, nauke o zemlji (geodezija, geologija, meteorologija, okeanografija, seizmologija i sl.), matematika i statistika.

2. Zadaci Sektorskog veća su da:

1) analizira postojeće i utvrđuje potrebne kvalifikacije u sektoru;

2) identifikuje kvalifikacije koje treba osavremeniti;

3) identifikuje kvalifikacije koje više ne odgovaraju potrebama sektora;

4) donosi odluku o izradi predloga standarda kvalifikacija u okviru sektora;

5) daje mišljenje o očekivanim ishodima znanja i veština unutar sektora;

6) promoviše dijalog i neposrednu saradnju između sveta rada i obrazovanja;

7) promoviše mogućnosti za obrazovanje, obuku i zapošljavanje unutar sektora;

8) identifikuje mogućnosti za obučavanje odraslih unutar sektora;

9) razmatra implikacije nacionalnog okvira kvalifikacija na kvalifikacije unutar sektora;

10) predlaže liste kvalifikacija po nivoima i vrstama koje mogu da se stiču priznavanjem prethodnog učenja;

11) obavlja druge poslove u skladu sa Zakonom o nacionalnom okviru kvalifikacija Republike Srbije.

3. Za članove Sektorskog veća, na pet godina imenuju se:

1) na predlog Privredne komore Srbije i reprezentativnih udruženja poslodavaca – Marija Huravik.

2) na predlog Saveta za stručno obrazovanje i obrazovanje odraslih – Veselin Vuković.

3) na predlog Konferencije univerziteta i Konferencije akademija i visokih škola:

(1) prof. dr Ćemal Dolićanin – KONUS;

(2) prof. dr Ljubica Diković, KASSS.

4) na predlog Nacionalne službe za zapošljavanje – Dejan Nikolić.

5) na predlog:

(1) Ministarstva prosvete, nauke i tehnološkog razvoja – prof. dr Marija Kuzmanović.\*

(2) Ministarstva rada, zapošljavanja, boračka i socijalna pitanja – Snežana Martinović.

(3) Ministarstva zaštite životne sredine – Sonja Vukadinović.

(4) Ministarstva omladine i sporta – Bratislav Petrović.\*

6) na predlog zajednice stručnih škola:

(1) Slavica Marković, Zajednica gimnazija.

7) na predlog:

(1) Zavoda za unapređivanje obrazovanja i vaspitanja – Malina Popović, za oblast prirodnih nauka;

(2) Zavoda za unapređivanje obrazovanja i vaspitanja – Tatjana Mišović, za oblast matematike i statistike;

(3) Zavoda za zaštitu prirode Srbije – Nataša Sarić;

(4) Republičkog zavoda za statistiku – Sunčica Stefanović Šestić.

Članovi Sektorskog veća iz stava 1. tač. 1), 2), 4), tačka 5) podtač. (1), (2) i (4), tačka 6) i tačka 7) podtačka (4) ove tačke učestvuju u radu Sektorskog veća u svim oblastima rada Sektorskog veća iz tačke 1. ove odluke.\*

Članovi Sektorskog veća iz stava 1. tačke 3) ravnomerno se rotiraju u radu Sektorskog veća za sve sektore rada po redosledu koji se utvrđuje u skladu sa poslovnikom o radu Sektorskog veća.

Članovi Sektorskog veća iz stava 1. tačka 5) podtač. (3) i tačka 7) podtač. (1)–(3), učestvuju u radu za oblast rada sektora za koji su imenovani.

\*Službeni glasnik RS, broj 57/2019

4. Članovi Sektorskog veća između sebe biraju predsednika iz reda članova koji učestvuju u radu u svim oblastima rada Sektorskog veća iz tačke 1. ove odluke.

5. Sektorsko veće donosi poslovnik o svom radu.

6. Godišnji izveštaj o radu Sektorsko veće podnosi Agenciji za kvalifikacije, ministarstvu nadležnom za poslove obrazovanja i Vladi, najkasnije do 1. marta tekuće godine za prethodnu kalendarsku godinu.

7. Administrativno-tehničku podršku Sektorskom veću pruža Agencija za kvalifikacije.

8. Članovi Sektorskog veća i stručnih timova imaju pravo na naknadu za rad u visini koju utvrdi Vlada.

9. Ova odluka stupa na snagu osmog dana od dana objavljivanja u „Službenom glasniku Republike Srbije”.

05 broj 02-02-12715/2018

U Beogradu, 27. decembra 2018. godine

Vlada

Predsednik,

Ana Brnabić, s.r.